ગુવારના વાવેતર વિસ્તારમાં ઘટાડો થયો હોવાના અહેવાલોએ તાજેતરમાં ગુવારના ભાવ વધ્યા હતા. છેલ્લા એક મહિનામાં એનસીડેક્સ પર ગુવાર ગમના ભાવ ૩૩ ટકા કરતાં વધુ વધીને ક્વિન્ટલદીઠ ૬,૬૩૦ રૂપિયા અને ગુવારના ભાવ ૧૮ ટકા વધીને ક્વિન્ટલદીઠ ૩,૬૦૦ રૂપિયા થયા છે. છેલ્લા બે વર્ષથી ગુવારના ભાવ ઘટી રહ્યા છે. ભાવમાં અચાનક ઉછાળો આવવાથી ખેડૂતો અને સ્ટોકિસ્ટોએ એમનો માલ બજારમાં ઠાલવ્યો હતો, પરંતુ હજી ડિમાન્ડમાં વધારો નથી થયો એટલે ઊંચા ભાવ ટકી શકે એમ નથી.